**יאיר קרני** (נולד ב-17 במאי 1951) הוא אתלט עבר ישראלי, אלוף ישראל בריצות למרחקים בינוניים, בריצות למרחקים ארוכים, בריצת 3000 מטר מכשולים ובריצות שדה. הוא זכה שבע פעמים באליפות ישראל בריצת מרתון (מרתון טבריה), והחזיק בשיא הישראלי בריצה זו כ-13 שנים. כיום, הוא מאמן אתלטיקה ותזונאי.

ביוגרפיה
--------

קרני גדל בקיבוץ העוגן. הוא התחיל להתאמן בריצה בגיל 17 לקראת גיוסו לצה"ל. ב-1969 התגייס לשירות צבאי, עבר טירונות בחטיבת גולני, ולאחר מכן שירת בסיירת החטיבתית כלוחם וכמ"כ. הוא השתחרר ב-1972.

### 1973

באליפות ישראל שנערכה בסוף יוני 1973 זכה קרני במדליית זהב, בריצת 800 מטר בתוצאה של 1:55.4 דקות, לפני האחים יאיר ונתנאל פנטילט (1:56.2 דקות). ב-2022 סיפר קרני כי ניצחון זה הוא המרגש ביותר בקריירה עבורו. כמו כן, זכה במדליית ארד בריצת 1500 מטר בתוצאה של 3:58.3 דקות, אחרי מייק סולומון (3:53.2 דקות) ונתנאל פנטילט (3:54.7 דקות). בתחרות האתלטיקה של המכביה התשיעית שנערכו ביולי אותה שנה, זכה קרני במדליית כסף בריצת 800 מטר בתוצאה של 1:54.5 דקות, אחרי גלן הרמץ מארצות הברית (1:54.0 דקות) ולפני וייסמן מבריטניה (1:55.0 דקות).

### 1974

באליפות ישראל שנערכה ביולי 1974 זכה קרני בשתי מדליות, זהב וארד. מדליית זהב בריצת 800 מטר בתוצאה של 1:53.2 דקות, לפני יובל וישניצר מאס"א תל אביב (1:55.1 דקות) ואבי שטיין ממכבי תל אביב (1:55.2 דקות) ומדליית ארד בריצת 1500 מטר בתוצאה של 3:55.7 דקות, אחרי האחים וישניצר, יובל (3.51.1 דקות) ורפי (3:55.2 דקות).

### 1975

בתחרות האתלטיקה של כינוס הפועל ה-10 שנערכה ב-3 במאי 1975 זכה קרני במדליית ארד בריצת 1500 מטר בתוצאה של 3:55.0 דקות אחרי אתלטים מפינלנד (3:53.1 דקות) ובלגיה (3:54.0 דקות). יומיים לאחר מכן, הוא סיים במקום רביעי בריצת 800 מטר בתוצאה של 1:53.67 דקות. חודש לאחר מכן, בתחרות שנערכה במכון וינגייט ב-31 במאי הוא קבע בריצת 3000 מטר מכשולים שיא ישראלי חדש של 9:21.8 דקות, שיפור לשיא בן ה-11 שנים של יוסף צברי (9:24.6 דקות).

### 1976

בתחרות שנערכה באורגון שבארצות הברית במאי 1976 זכה קרני במדליית ארד בריצת 800 מטר בתוצאה של 1:51.8 דקות. כחודש לאחר מכן, בתחרות שנערכה במינכן שבגרמניה המערבית ב-18 ביולי הוא קבע בשלב המוקדמות בריצת 800 מטר שיא אישי חדש של 1:51.3 דקות, התוצאה השנייה בטיבה באותה העת של אתלט ישראלי, אחרי השיא הישראלי בן החודש של דוד לאוגומר (1:50.8 דקות).

### 1977

בתחרות שנערכה באנגליה ביוני 1977 סיים קרני חמישי בריצת מייל בשיא ישראלי חדש של 4:08.5 דקות. באליפות ישראל שנערכה ביוני אותה שנה זכה קרני במדליית זהב בריצת 3000 מטר מכשולים בשיא ישראלי חדש של 9:16.5 דקות. חודש לאחר מכן, בתחרות האתלטיקה של המכביה העשירית ביולי הוא זכה במדליית כסף בריצת 5000 מטר בתוצאה של 14:54.97 דקות, אחרי ג'רי כהן מארצות הברית (14:26.66 דקות) ולפני יובל וישניצר (14:59.00 דקות)

ב-31 בדצמבר השתתף קרני במרתון טבריה, המרתון הראשון שנערך בישראל והראשון בו השתתף קרני, בתוצאה של 2:39:01 שעות, התוצאה השביעית בדירוג הכללי והראשונה בין הישראלים. כמה מהרצים טענו שאורך המסלול היא ארוך מהמרחק הרשמי.

### 1978

באליפות ישראל ה-17 במרוצי שדה (10.8 ק"מ) שנערכה ב-28 בינואר 1978 זכה קרני במדליית זהב בתוצאה של 33:17.4 דקות, לפני אלי אביסרור (33:25.3 דקות).

בנובמבר באותה שנה השתתף לראשונה במרתון ניו יורק, שהיה המרתון השני בחייו, וסיים אותו 6 דקות פחות מטבריה בתוצאה: 2:33

### 1979

בתחרות שנערכה באולם סגור באורגון בפברואר 1979 השתתף קרני בריצת 2 מייל וקבע את התוצאה הטובה ביותר לישראלי - 8:51.9 דקות. בתחרות שנערכה באותה שנה בארצות הברית קבע קרני בריצת 3000 מטר מכשולים שיא ישראלי חדש של 9:09.2 דקות. ב-20 בדצמבר השתתף קרני בשנית בריצת מרתון טבריה וקבע תוצאה של 2:29:38 שעות, העשירי בדירוג הכללי והראשון בין הישראלים.

### 1980

בתחרות לחצי מרתון (21 ק"מ) שנערכה ביוג'ין שבאורגון שנערכה ביוני 1980 זכה קרני במדליית זהב בשיא ישראלי חדש של 1:06.34 שעות. במרתון ניו יורק שנערך באוקטובר 1980 סיים קרני במקום 33 בתוצאה של 2:19.53 שעות.

### 1981, שנת השיא

באליפות ישראל שנערכה בתחילת יולי 1981 זכה קרני במדליית כסף בריצת 5000 מטר בתוצאה של 14:05.63 דקות, אחרי אריה גמליאל ממכבי תל אביב (4:01.83 דקות) ולפני יהודה צדוק מהפועל קריית ביאליק (14:07.85 דקות).

שבוע לאחר מכן, בתחרויות האתלטיקה של המכביה ה-11 הוא זכה ב-3 מדליות, אחת מכל סוג. מדליית זהב בריצת חצי מרתון ובשיא ישראלי חדש של 1:06.04 שעות. מדליית כסף בריצת 1500 מטר, בה קבע שיא אישי חדש של 3:45.05 דקות וסיים שני אחרי ג'יימס אספיר מבריטניה שקבע שיא מכביה חדש של 3:43.16 דקות ולפני פול מרווין מארצות הברית (3:45.05 דקות). ומדליית ארד בריצת 5000 מטר בתוצאה של 14:30.27 דקות, אחרי ג'יימס אספיר (13:53.49 דקות) ואריה גמליאל (13:56.83 דקות).

בתחרות שנערכה באתונה שביוון ב-27 באוגוסט זכה קרני במדליית כסף בריצת 10000 מטר בשיא אישי חדש של 29:54.66 דקות, התוצאה השנייה בטיבה של אתלט ישראלי באותה העת. בספטמבר אותה שנה הוקמה התאחדות רצי ישראל וקרני כיהן כנשיאה ויושב הראש שלה.

במרוץ "אצבע הגליל" לריצת חצי מרתון (21.1 ק"מ) ששימשה כאליפות ישראל לריצה זו, שנערכה באוקטובר 1981 זכה קרני במדליית זהב בתוצאה של 1:06.29 שעות ובמקום שני הכללי אחרי גינטר קול מגרמניה (1:06.21 שעות).

במרתון טבריה שנערך ב-22 בדצמבר זכה קרני במדליית זהב בשיא ישראלי חדש של 2:17:34 שעות ושני בדרוג הכללי. שיא זה החזיק מעמד כ-13 שנים ונשבר על ידי דב קרמר (2:15:45 שעות).

### 1982

באליפות ישראל שנערכה בהדר יוסף באוגוסט 1982 זכה קרני במדליית כסף בריצת 3000 מטר מכשולים בשיא אישי חדש של 9:04.2 דקות, התוצאה השנייה בטיבה של אתלט ישראלי באותה העת אחרי יהודה צדוק (8:56.8 דקות) ולפני יעקב קוגמן (10:05.0 דקות). שבוע לאחר מכן, ב-14 באוגוסט, הוא סיים במקום שמיני בריצת 3000 מטר בתחרות שנערכה בהכטל שבגרמניה בשיא אישי חדש של 8:08.2 דקות. בתחרות שנערכה באמסטרדם שבהולנד ב-29 באוגוסט 1982 סיים קרני במקום רביעי בריצת 3000 מטר מכשולים בשיא אישי חדש של 8:59.70 דקות, התוצאה השנייה בטיבה של אתלט ישראלי באותה העת. בתחרות "אצבע הגליל" למרחק חצי מרתון (21.1 ק"מ) שנערכה ב-30 באוקטובר זכה קרני במדליית זהב בתוצאה של 1:09.55 שעות. במרתון טבריה שנערך ב-14 בדצמבר 1982 השיג קרני, שהתחתן שבוע קודם לכן, תוצאה של 2:18:32 שעות וזכה במקום השני אחרי רלף זלצמן מגרמניה (2:16.37 שעות).

### 1983

בתחרות האתלטיקה של כינוס הפועל ה-12 שנערכה באצטדיון שבהדר יוסף במאי 1983 סיים קרני במקום רביעי בריצת 5000 מטר בתוצאה של 14:41.14 דקות. באליפות העולם הראשונה באתלטיקה שנערכה בהלסינקי שבפינלנד אותה שנה השתתף קרני בריצת המרתון אך פרש. במרתון טבריה של אותה שנה הוא סיים בתוצאה של 2:25:59 שעות.

### 1985

באליפות ישראל שנערכה ביוני 1985 זכה קרני במדליית כסף בריצת 10000 מטר בתוצאה של 29:58.1 דקות, אחרי אריה גמליאל (29:55.4 דקות) ולפני דני דריליך (31:12.0 דקות). בתחרות האתלטיקה של המכביה השתים עשרה שנערכה בהדר יוסף ביולי אותה שנה זכה קרני במדליית ארד בריצת 10000 מטר בתוצאה של 30:16.34 דקות, אחרי דן שליזינגר מארצות הברית שקבע שיא מכביה חדש של 29:34.70 דקות ואריה גמליאל (29:44.14 דקות). בחצי מרתון שנערך ב-26 בנובמבר קבע קרני שיא ישראלי חדש של 1:05:36 שעות.

### 1986

במרתון לונדון שנערך ב-20 באפריל 1986 סיים קרני במקום 75 בתוצאה של 2:22.36 שעות. בתחרות שנערכה ב-25 במאי אותה שנה קבע קרני ביחד עם רביעיית השליחים של הפועל עמק חפר בריצת 4x800 מטר ביחד עם דורון זימן, שמואל שוסטרמן ושלמה אזולאי שיא ישראלי חדש של 7:42.28 דקות, שיא שטרם נשבר (נכון ל-2013). במרתון טבריה שנערך ב-18 בדצמבר אותה שנה הוא זכה במדליית זהב בתוצאה של 2:23:12 שעות והיה לאתלט הישראלי הראשון שמנצח מרוץ זה.

### 1989

במרתון טבריה שנערך בשנת 1989 הגיע קרני ראשון בין הישראלים בתוצאה של 2:26:49 שעות.

חייו האישיים
------------

קרני נשוי לחמוטל בן-אריס קרני, אב לבת ושני בנים ומתגורר במושב בארותיים שבעמק חפר. הוא בעל תואר ראשון בתזונה מאוניברסיטת אורגון שבארצות הברית, ובעל תואר מוסמך במדעי הבריאות באוניברסיטת בן-גוריון בנגב בבאר שבע, שאותו סיים ב-2001. במשך שנים רבות הדריך ספורטאים ושימש כיועץ תזונה במחלקה לרפואת ספורט במכון וינגייט. הוא מפעיל סדנאות הרזיה ואורח חיים בריא, עוסק כבר למעלה מ-20 שנה בנושא תזונה נכונה.

שיאים אישיים
------------

* ריצת 800 מטר: 1:51.3 דקות (1976)
* ריצת 1500 מטר: 3:45.05 דקות (1981)
* ריצת 3000 מטר(אנ'): 8:08.2 דקות (1982)
* ריצת 3000 מטר מכשולים: 8:59.70 דקות (1982)
* ריצת 5000 מטר: 14.05.63 דקות (1981)
* ריצת 10000 מטר: 29:54.66 דקות (1981)
* חצי מרתון: 1:05:36 שעות (1985) **שיא ישראלי בעבר**
* ריצת מרתון: 2:17:34 שעות (1981) **שיא ישראלי בעבר**

ספרו
----

* **דרך הכושר לחיים - תזונה נכונה לפעילות גופנית והרזיה'**, עריכה: חמוטל בן-אריס קרני, עריכה מקצועית: יוני ירום, איורים: יעקב גוטרמן. אור יהודה: הוצאת כנרת, 2005 (מהדורה מורחבת: 2007).

קישורים חיצוניים
----------------

* יאיר קרני, ברשת החברתית פייסבוק
* יאיר קרני, באתר התאחדות האתלטיקה הבין-לאומית
* אלופי ואלופות ישראל באתלטיקה באתר *gbrathletics* (באנגלית)
* דוד אייגר, יאיר קרני "גט" לנבחרת, מעריב, 10 ביולי 1984

הערות שוליים
------------

1. ↑  אביבה לורי, סיירת לייט, באתר הארץ, 18 בספטמבר 2002
2. ↑  אבי יופה, יאיר קרני: "הרגע המרגש ביותר עבורי בקריירה היה אליפות ישראל ב-1973", באתר "שוונג", 3 ביולי 2022
3. ↑  יעקב פתאל, באליפות ישראל וכמבחן לקראת המכביה ה-9, דבר, 24 ביוני 1973
4. ↑  יורם רייס, תוצאות מאכזבות בריצת 100 מ', דבר, 15 ביולי 1973
5. ↑  אמש במכביה, דבר, 15 ביולי 1973
6. ↑  אורי ירון, הנערה אלה קציר ניצחה את אמא-אסתר ב-100 מטר, מעריב, 9 ביולי 1974
7. ↑  אורי ירון, אליפות של משוכות, מעריב, 10 ביולי 1974
8. ↑  אורי ירון, נעילה בלי שיאים, מעריב, 11 ביולי 1974
9. ↑  אתמול בכינוס, דבר, 4 במאי 1975
10. ↑  אתמול בכינוס, דבר, 6 במאי 1975
11. ↑  יאיר קרני מהפועל עמק חפר, דבר, 1 ביוני 1975
12. ↑  קרני רץ בארה"ב 800 מ' ב-1:51.8 ד', דבר, 11 במאי 1976
13. ↑  קרני שיפר השיא במייל, דבר, 17 ביוני 1977
14. ↑  אהרן להב, שני שיאים בפתיחת אליפות ישראל בא"ק, דבר, 19 ביוני 1977
15. ↑  ביום האחרון לתחרויות הא"ק לא השתנתה התמונה: משעמם!, דבר, 20 ביולי 1977
16. ↑  שמעון וייס, הגרמני ורנר דירנברגר ניצח במרוץ המרתון מסביב לכנרת, דבר, 1 בינואר 1978
17. ↑  קרני ניצח באליפות ישראל במירוצי שדה, דבר, 29 בינואר 1978
18. ↑  מדוע אוכלים פסטה לפני מרתון?, 10.12.2015, אתר שוונג
19. ↑  קרני רץ 2 מייל ב-8:51.9 דקות, מעריב, 15 בפברואר 1979
20. ↑  קרני שיפר השיא בארה"ב ב-3000 מ' מכשולים, דבר, 10 באפריל 1979
21. ↑  שמעון וייס, המערב גרמני ורנר דרנבכר זכה בשנית במרוץ המרתון, דבר, 21 בדצמבר 1979
22. ↑  קרני ניצח בחצי-מרתון ביוג'ין, ארה"ב, מעריב, 24 ביוני 1980
23. ↑  סאלאזאר ניצח במרתון ניו יורק - קרני במקום ה-33, מעריב, 27 באוקטובר 1980
24. ↑  יעקב פתאל, 2 שיאים לאומיים באליפות האתלטיקה בהדר יוסף: הרמט ניתר לגובה 2.16 מ', קריצשטיין 400 מ' משוכות ב-52.6 ש', דבר, 5 ביולי 1981
25. ↑  קרני ניצח במירוץ ב"מיני מרתון", דבר, 9 ביולי 1981
26. ↑  יעקב פתאל, אלייקים הפתיע בריצת 400 מ' (48.64 שנ') וזכה במדלית זהב, דבר, 15 ביולי 1981
27. ↑  יעקב פתאל, מדליית זהב שלישית למאירי. מונשיין - "מלך האתלטים", דבר, 16 ביולי 1981
28. ↑  ג. שרון, התהפוכות בא"ק היהודית בעולם התבטאו בטבלת המדליות במכביה, דבר, 19 ביולי 1981
29. ↑  הוקמה התאחדות רצי ישראל, דבר, 16 בספטמבר 1981
30. ↑  דוד אייגר, המתנדב הגרמני גינטר קול ניצח ב"מירוץ אצבע הגליל", מעריב, 25 באוקטובר 1981
31. ↑  שמעון וייס, הבריטי קירקאם ראשון במרתון כנרת - 2:17.11 ש', הישג מצויין ליאיר קרני שהגיע שני, דבר, 23 בדצמבר 1981
32. ↑  "בלגן" בנעילת האליפות, מעריב, 6 באוגוסט 1982
33. ↑  ברוריה ביגמן, קרני ניצח במירוץ "אצבע הגליל", מעריב, 31 באוקטובר 1982
34. ↑  אלכס פרלסמן, השוטר הגרמני רלף זלמן "עשה סדר" במרתון הכנרת, מעריב, 15 בדצמבר 1982
35. ↑  דוד אייגר, עוז כץ - שווה את מדליית הכסף, מעריב, 5 במאי 1983
36. ↑  ברוריה ביגמן, שיא נוער בקפיצה לרוחק, מעריב, 9 ביוני 1985
37. ↑  אלכס פרלסמן, אחרי 10 שנים חזרה עקרת-הבית מראשל"צ לתחר וחזרה עם "זהב", מעריב, 24 ביולי 1985
38. ↑  קרני סיים 75 במרתון לונדון, מעריב, 21 באפריל 1986
39. ↑  ברוריה ביגמן, רביעיית השליחים של הפועל עמק חפר, מעריב, 26 במאי 1986
40. ↑  אלכס פרלסמן, מילכוד 22 האיר ליאיר, מעריב, 19 בדצמבר 1986
41. ↑  ברוריה ביגמן, פולחן המרתון, מעריב, 25 בדצמבר 1986
42. ↑  יאיר קרני,  **שינויים בהרכב הגוף ובמשתנים פיזיולוגיים בכושר הגופני ובפרופיל שומני הדם בעקבות הגבלה בצריכת קלוריות או הגברת פעילות גופנית**, עבודה לתואר שני. באר שבע : אוניברסיטת בן-גוריון בנגב, באר שבע, תשס"א, בהדרכת ד"ר יעקב קפלנסקי.
43. ↑  יאיר קרני - האתר הרשמי
44. ↑  50 התוצאות הטובות בכל הזמנים - ריצת 800 מטר באתר איגוד האתלטיקה בישראל
45. ↑  50 התוצאות הטובות בכל הזמנים - ריצת 1500 מטר באתר איגוד האתלטיקה בישראל
46. ↑  50 התוצאות הטובות בכל הזמנים - ריצת 3000 מטר באתר איגוד האתלטיקה בישראל
47. ↑  50 התוצאות הטובות בכל הזמנים - ריצת 3000 מכשולים באתר איגוד האתלטיקה בישראל
48. ↑  50 התוצאות הטובות בכל הזמנים - ריצת 5000 מטר באתר איגוד האתלטיקה בישראל
49. ↑  50 התוצאות הטובות בכל הזמנים - ריצת 10000 מטר באתר איגוד האתלטיקה בישראל
50. ↑  50 התוצאות הטובות בכל הזמנים - ריצת חצי מרתון באתר איגוד האתלטיקה בישראל
51. ↑  50 התוצאות הטובות בכל הזמנים - ריצת מרתון באתר איגוד האתלטיקה בישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007435795805171
* World Athletics: 14199288
* VIAF: 231148874660649622536
* WorldCat: viaf-231148874660649622536

 |